**150 let SOKOLSTVA V SLOVENIJI (1863–2013)**

**Javna razprava v Državnem svetu Republike Slovenije**

**(27. februar 2014)**

ZAKLJUČKI

1. Iz narodnega in domoljubnega vidika se sokolom prizna pomen in vlogo "kot enega od primarnih narodnih buditeljev in aktivnih udeležencev pri ustvarjanju slovenske državnosti v času med letoma 1863 in 1990". Posebej se opozori na pomen in vlogo slovenskih sokolov ob dogajanju v času prve in druge svetovne vojne.
2. Državljanke in državljane Republike Slovenije se celovito in objektivno seznani o pomenu in vlogi sokolskega gibanja in dr. Viktorja Murnika. Vrednote sokolskega gibanja naj postanejo del vzgojno-izobraževalnega kurikuluma. Slovensko mladino naj se prek sokolskih športnih programov spodbuja k ozaveščanju o pomenu telesnega gibanja in zdravega načina življenja.
3. S telesno-kulturnega, pedagoško-vzgojnega in športnega vidika je treba strokovno in laično javnost opozoriti na to, da so:
* sokoli izvajali prvo organizirano in strokovno vodeno telesno-kulturno dejavnost na slovenskih tleh,
* sokoli prvi poskrbeli za strokovni jezik na področju telesne kulture, ki ga uporabljamo še danes,
* sokoli prvi organizirali in strokovno vodili žensko telesno vzgojno dejavnost,
* sokoli dosegli prve vrhunske športne dosežke (prvo zlato olimpijsko odličje in prvo zlato odličje na svetovnih prvenstvih).
1. Slovenski sokoli so ves čas svojega delovanja (1863–2013) aktivno sodelovali s slovenskimi umetniki in na ta način bogatili tudi slovensko kulturo.
2. Sokoli so spodbujali prostovoljstvo, tovarištvo, podjetništvo in medsebojno pomoč. V tem duhu so zgradili tudi več kot 100 telovadnic in vadbenih prostorov po vsej Sloveniji. Po drugi svetovni vojni in ob nastanku samostojne Republike Slovenije so bile te dragocene in s trudom pridobljene telovadnice in vadbene površine za sokole v celoti izgubljene.
3. Slovenski sokoli predlagamo izvedbo projekta Teden sokolstva v parlamentu – vzor za državljanke in državljane Republike Slovenije.

Zaključke, ki so jih predlagali predsedujoči na javni razpravi (dr. Ivan Čuk, mag. Damijana Zelnik, pred. Dušan Gerlovič, spec. mng.), so potrdili tudi prisotni na javni razpravi.

Pripravil in zapisal:

Dušan Gerlovič, generalni sekretar SZS